Kan sjekke fosterets kjønn etter kun syv uker
En dråpe blod og et par tusenlapper er alt som trengs for å få vite fosterets kjønn. - Dette er grusomt. Nå kan kvinnene ta kjønnsselektiv abort i Norge, og ingen kan vite det, sier en bekymret Babill Stray-Pedersen, forsker ved Rikshospitalet, og en av forskerne bak den norske studien om jenteabortene. I går avslørte VG at indisk-norske kvinner føder unormalt flere gutter enn jenter. Forskerne tror dette kan skyldes kjønnsselektive aborter av jentefostre, og at abortene blir utført i utlandet. En enkel blodprøve av mor, sendt til laboratorium for en avansert DNA-test, er alt som skal til for å avsløre barnets kjønn tidlig i svangerskapet. -Dette har jeg fryktet lenge. Jeg tok opp dette allerede på 80-tallet, at kjønnsseleksjon vil komme til Norge, men ingen trodde på meg da, sier Ola Didrik Saugstad, professor i barnesykdommer ved Oslo Universitetssykehus. Også helseminister Anne Grete Strøm Erichsen frykter utviklingen og uttalte i går at hun ville iverksette tiltak mot kjønnsselektiv abort.DNA-testen er enkel, men det er ikke fritt frem for kjønnstesting i Norge. - I Norge kan man få vite fosterets kjønn før 12. svangerskapsuke ved DNA-test kun hvis fosterets kjønn har betydning for sykdomsutvikling. Dette gjelder gravide kvinner som bærer et foster som har høy risiko for såkalt kjønnsbunnet sykdom, sier Ketil Heimdal, overlege og seksjonsleder ved seksjon for klinisk genetikk ved Oslo Universitetssykehus. Abortfristen for selvvalgt abort er 12 uker. Muligheten for å få vite barnets kjønn via ultralyd er i uke 16 til 20. De beste ultralydmaskinene kan vise fosterets kjønn allerede i uke 12, men usikkerheten er større. Professor Saugstad mener at det nå kan bli en stor utfordring å komme kjønnsselektering til livs. - Å senke abortgrensen til ti uker, har blitt vurdert, men det vil hjelpe lite når man nå kan foreta kjønnstesting allerede i uke syv, sier Saugstad.På tross av de strenge reglene for DNA-testing og selvvalgt abort i Norge, er kjønnstesting bare noen tastetrykk unna. Et raskt søk på nettet avslører en rekke private, amerikanske og europeiske laboratorier som tilbyr denne type test for et par tusenlapper. - En skulle ikke være stor profet for å vite at det ville gå den veien. Nå ser dette ut til å ha blitt allmenn tilgjengelig. Det er skremmende, men ikke uventet, sier Ola Didrik Saugstad. På nettet kan du bestille en selvtestpakke - en dråpe blod sendes tilbake til laboratoriet. Svaret får du i posten etter noen dager. Høyres Julie Brodtkorb frykter at denne type testing vil skape et sorteringssamfunn. - At DNA-testing nå er blitt lukrativ butikk for private selskaper, viser at det som kan gjøres, blir gjort. Og det er ikke bare kjønn som kan oppgis, også eventuelle sykdommer barnet kan utvikle. Her har foreldrene muligheten til å velge og vrake, sier professor Saugstad. Kjønnstestene har vært på markedet i USA og Europa en tid, men salget har vært moderat. Hovedgrunnen er at det har vært stor tvil om sikkerheten ved slike tester. Dette endret seg i fjor høst da bred amerikansk forskning konkluderte med at kjønnstester er mellom 95 - 98,8 sikre. - Testene i utlandet er like pålitelige som de testene vi bruker, så lenge vi bruker anerkjente laboratorier. Foreldre kan finne ut barnets kjønn allerede 7-9 uker ut i svangerskapet, dersom de ønsker det. Norsk lov forbyr ikke kvinnene å sende en blodprøve til utlandet, sier Ketil Heimdal.Med en av Europas strengeste abortlover, har Norge allerede forbud mot å oppgi barnets kjønn før abortfristen. Å regulere privatmarkedet er derimot en stor utfordring. Professor Saugstad som selv har vært i India og sett på kjønnsseleksjon-problematikken, mener den etiske debatten er viktig. Samtidig mener han at myndighetene bør regulere loven. - Dette må løftes inn i loven. Det må være et eksplisitt forbud mot kjønnsseleksjon annet enn hvor det er medisinsk nødvendig. På samme måten som tvangsekteskap, og kjønnslemlestelse er forbudt i loven. Det vil påvirke holdninger, sier Saugstad. Helseminister Anne-Grete Strøm-Erichsen kunne i går kveld ikke kommentere saken overfor VG. KOMMENTAR:Når kvinne blir kvinne verst
Ny teknologi gjør det mulig å få vite fosterets kjønn allerede i 7. uke av svangerskapet. Det betyr at jenteaborter kan utføres i Norge - uten at noen kan gripe inn.